המזרח החדש

המזרח החדש הוא כתב עת ישראלי שפיט לחקר האסלאם והמזרח התיכון. במשך שנים רבות היה כתב העת היחיד בישראל שפרסם בעברית עבודות בקשת רחבה של תחומי מחקר: היסטוריה, תרבות, כלכלה, חברה ומגדר של המרחב הערבי והמוסלמי למן ראשית האסלאם ועד ימינו.

כתב העת יוצא לאור החל משנת 1949 מטעם החברה המזרחית הישראלית ובגלגולה הנוכחי האגודה הישראלית ללימודי המזרח התיכון והאסלאם – אילמ"א, במטרה לקדם את המחקר בנושא. לאורך השנים כתב העת יצא לאור על ידי הוצאת מאגנס של האוניברסיטה העברית ובהמשך על ידי ההוצאה לאור של האוניברסיטה הפתוחה. החל משנת 2023 יוצא לאור בהוצאת "פרדס" בחיפה.

בשנותיו הראשונות הכיל כל גיליון המזרח החדש מאמרים בנושאים מגוונים. החל מגיליון 31 (1986) ועד לגיליון 47 (2007) הוקדש כל גיליון לנושא ספציפי. המאמרים כוללים עבודות מחקר מקוריות שטרם התפרסמו בעבר, והם עוברים שיפוט מדעי יסודי וקפדני. בכתב העת מופיעים מאמרים במסגרת הדיסציפלינה ההיסטורית הקשורים ללימודי האסלאם והמזרח התיכון, ללא העדפה לתקופה מסוימת או לאזור גֵאוגרפי ספציפי. כן מופיעים בכתב העת מאמרים העושים שימוש בדיסציפלינות בין-תחומיות שיש בהן כדי לאתגר ולהעשיר את הדיון האקדמי. בעבר היה "המזרח החדש" רבעון, אולם במשך הזמן הוא הופיע במתכונת של פעם בשנה.

לעיתים לצד המאמרים האקדמיים, כולל כתב העת את המדור "לזכרם", המכיל רשימות הספד על חברי וחברות אילמ"א שהלכו לעולמם בשנה הקודמת להופעת הגיליון; המדור "אבני דרך בחקר הערבית והאסלאם", הכולל ראיונות עם חוקרים בכירים שהרימו תרומה משמעותית לחקר הערבית והאסלאם; מדור תרבות המציג את חיי הספרות, השירה והאומנויות הערביות בארץ; ומדור ביקורות ספרים המציג בעיקר את המחקרים של חברי אילמ"א. בשנים האחרונות מתפרסם גם תרגום מאמר מדעי חשוב, שיש בו עניין מיוחד.

 הגיליון הראשון 
בגיליון הראשון של המזרח החדש כתב נשיאה הראשון של אילמ"א, פרופ' שלמה דב גויטיין:

"רבעון זה מיועד לתת אינפורמציה שוטפת ומהימנה על המתרחש והמתרקם בארצות המזרח, ובייחוד בארצות המזרח התיכון. אינפורמציה זו תבוא הן בצורת ליקוטים ותמציות מקורות, הן בצורת מאמרים, שיסכמו או יסבירו תופעות חשובות בכל שטחי החיים של המזרח המודרני. במדור המאמרים תמצא את מקומה גם מורשת העבר ותרבות המזרח. אופיו האינפורמציוני של הרבעון יתבטא גם במפתח של שמות ועניינים, שיצורף בסוף כל כרך של ד' חוברות וישמש, כפי שאנו מקוים, מכשיר נאמן למעיין העברי, כדי למצוא ולאמת את כל העובדות החשובות, שידיעתן דרושה לו בעבודתו היומיומית, לכשתורחב היריעה, יבואו גם דברי ספרות מתורגמים, שיראו את העולם המזרחי, כפי שהוא רואה את עצמו באספקלריה של מיטב סופריו".

 ועדת המערכת 
ועדת המערכת של כתב העת כוללת חוקרים בכירים מכל האוניברסיטאות והמכללות בארץ.

בגיליון ס"ד שיצא לאור בשנת 2025 בעריכתם של עמי איילון וגד גילבר הורכבה ועדת המערכת מהחברים הבאים: סלים אבו ג'אבר, אבישי בן-דרור, כאות'ר ג'אבר-קסום, דורית גוטספלד, אביטל הולדנגרבר, יצחק ויסמן, עידו זלקוביץ', יוסרי ח'יזראן, דניאלה טלמון-הלר, רונן יצחק, דניאל לב, מירה צורף ויצחק רייטר.  

עורכי המזרח החדש

 יעקב שמעוני (1952-1949)
 אוריאל הד (1953)
 גבריאל בר (1967-1953)
 אשר גורן (1954)
 יהודה הרשלג (1961-1959)
 יהושע פורת (1977-1968)
 אהרן ליש (1992-1976)
 יעקב לנדאו (1998-1993)
 חיים גרבר (2007-1999)
 אלי פודה (2008-1999)
 בת ציון עראקי קלורמן (2011-2009)
 מאיר חטינה (2011-2009)
 עמליה לבנוני (2012)
 מוסטפא כבהא (2015-2012)
 רונן יצחק (2015-2012)
 דפנה אפרת (2016)
 יובל בן-בסט (2018-2016)
 יואב אלון (2020-2017)
 עידו שחר (2022-2019)
 ליבנת הולצמן (2022-2021)
 עמי איילון (2025-2022)
 גדי גילבר (2025-2022)
 פרומה זקס (2025-)
 מאיר ליטבק (2025-)

ראו גם
 ג'מאעה
 Jerusalem studies in Arabic and Islam-כתב עת בהוצאת האוניברסיטה העברית בשפה האנגלית

קישורים חיצוניים
 אתר המזרח החדש באוניברסיטה הפתוחה
 גליונות עבר של המזרח החדש, אתר אילמ"א

קטגוריה:האוניברסיטה העברית בירושלים: כתבי עת